Dvaja boxeri BC Stavbár Nitra sa na kvalitnom medzinárodnom turnaji Zlatko Hrbič v konkurencii 10 štátov prebojovali do finále.
Tomáš Vaňo vo štvrťfinále vyradil Rumuna Marina Dragosa a v semifinále reprezentanta Bosny a Hercegoviny Ismeta Zeriča. Váha 60 kg bola jedinou hmotnostnou kategóriou, v ktorej nemalo finálové zastúpenie Rusko, keďže ruského reprezentanta v semifinále vyradil Grék Alexandros Tsanikidis. Náš reprezentant ale na silného gréckeho protivníka našiel recept a po tesnom výsledku 1:0 získal pre Slovensko veľmi cennú zlatú medailu.
Druhý náš finálový zástupca Sandro Dirnfeld (91 kg) v prvom zápase jasne preboxoval Rumuna Floriana Bogdana a v semifinále si poradil s favorizovaným Jordáncom Al Matbolim. Vo kvalitnom finálovom zápase ale nestačil na reprezentanta Ruska Alexeya Egorova, ktorému podľahol 2:4 na body.
Ďalším slovenským reprezentantom sa nepodarilo prejsť cez vyraďovacie zápasy. Filip Barák (56 kg) prehral s reprezentantom Rumunska Razvanom 1:2 na body, Matúš Babiak (64 kg) s neskorším víťazom turnaja Maďarom Gorbicsom 1:4 n.b., Michal Babiak s domácim Kataliničom 1:2 n.b. a Štefan Slíž s Maďarom Bencem taktiež 1:2 n.b.
Vďaka dvojnásobnému finálovému zastúpeniu bolo Slovensko štvrtou najúspešnejšou krajinou turnaja, viac medailí získalo len Rusko, Maďarsko a Srbsko.
Reprezentačný tréner Pavol Hlavačka bol s výkonmi svojich zverencov spokojný: "Nikto nesklamal, menej skúsení chalani mali kvalitných a favorizovaných súperov, no dokázali s nimi odboxovať vyrovnané a tesné zápasy. Dvojica Vaňo - Dirnfeld opäť ukázala, že sa môže zaradiť do užšej európskej špičky a tento výsledok je pre nás určite veľkým povzbudením do ďalšej práce."